Pta-gruvonds: Liggame uitgekenRakiel Naidoo (23), haar ma, Melanie Naidoo (51), en haar oom, Gregory Naidoo. Foto: Via Facebook Die drie mense wie se verkoolde liggame Maandagoggend in ŉ veld buite ŉ spog gholflandgoed in Pretoria gevind is, is deur hul familielede uitgeken. ŉ Familielid, wat anoniem wil bly, het aan die media bevestig die liggame van Rakiel Naidoo (23), haar ma, Melanie Naidoo (51), en haar oom, Gregory Naidoo (57), is Dinsdag by ŉ lykshuis in Pretoria uitgeken nadat die polisie hul nadoodse ondersoek voltooi het. The New Age het Dinsdag berig die drie familielede is Sondag omstreeks 20:30 tydens ŉ gewapende huisroof in Northcliff in Johannesburg in die familie se blou Mercedes-Benz ingeboender en ontvoer. Die voertuig is steeds soek. Die familielid het aan die dagblad gesê hulle het die volgende dag deur die media van die drie verkoolde liggame te hore gekom en dadelik vermoed dit is hul geliefdes. Maroela Media het vroeër berig twee volwassenes en ŉ kind, vermoedelik 13 jaar oud, se liggame is omstreeks 02:30 in ŉ veld buite die Copperleaf-landgoed in die Mnandi-omgewing in Centurion gevind. Veiligheidsbeamptes by die landgoed was besig met ŉ patrollie toe hulle ŉ brand in die veld opgemerk het. Hulle het gaan ondersoek instel en op die liggame afgekom. Die mense was vasgebind en hul monde toegebind. Die familielid het gesê hoewel daar aanvanklik vermoed is dat ŉ 13-jarige se liggaam op die toneel gevind is, het hulle vermoed dit is Rakiel, aangesien sy skraal gebou is en deur paramedici as ŉ kind aangesien kon word. Die Gautengse polisie het Dinsdagoggend aan Maroela Media bevestig ŉ moontlike verbinding is tussen die gruvonds en ontvoering gemaak. Kapt. Kay Makhubele, provinsiale polisiewoordvoerder, kon egter nie Dinsdagmiddag amptelik bevestig of die liggame uitgeken is nie. “Ons kan in die stadium bevestig die nadoodse ondersoek is gedoen en DNS-toetse is geneem. Ons wag vir die amptelike uitslae van die toetse voor ons die identiteite kan bevestig,” het Makhubele gesê. Die Erasmia-polisie ondersoek ŉ saak van moord. ŉ Saak van huisroof en ontvoering is Sondagaand by die Northcliff-polisie aanhangig gemaak. Niemand is nog in verband met die voorval in hegtenis geneem nie. Intussen begin huldeblyke op sosiale media vir die oorledenes instroom. Chantelle Hanj skryf op Facebook: “Ons is baie hartseer oor die verlies van ons vriend Rakiel Naidoo. Ons sal nooit jou glimlag, energie of talent vergeet nie. Ek is geëer en geseën om jou te kon ken. Ons gebede en meegevoel gaan uit na die familie wat jy agterlaat. Rus in vrede, lieflike meisie.”